### NN 109/2018 (5.12.2018.), Odluka Agencije za elektroničke medije klasa: UP/I-612-12/18-05/0003, urbroj: 567-06/07-18-01 od 26. studenoga 2018.

Agencija za elektroničke medije

2114

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika, Anita Malenica, Davor Marić, Vanja Gavran, Damir Bučević, kao članovi Vijeća, u postupku nadzora nad radom nakladnika televizije – Z1 TELEVIZIJA d.o.o., Zagreb, na temelju odredbe članka 76. stavka 1. točke 5. Zakona o elektroničkim medijima (»Narodne novine« broj 153/09, 84/11, 94/13 i 136/13) na 43-18 sjednici održanoj 26. studenoga 2018., donijelo je sljedeću

ODLUKU

I. Privremeno, na rok od jedan (1) dan, oduzima se koncesija za obavljanje djelatnosti pružanja medijske usluge televizije na području digitalne regije d44-46 – grada Zagreba, Velike Gorice, Svete Nedelje, Stupnika, dijela Samobora, Jastrebarskog, Klinča Sela, Krašića, Pisarovine, Karlovca, Lasinje, Ozlja, Žakanja, Draganića, Netretića, Duge Rese, Generalskog Stola, Barilovića, Krnjaka i dijela općina Vojnić i Bosiljevo, nakladniku televizije – trgovačkom društvu Z1 televizija d.o.o., sa sjedištem u Zagrebu, Ljudevita Posavskog 48, OIB: 93559902375.

II. Nakladnik televizije – trgovačko društvo Z1 televizija d.o.o. dužan je prestati s emitiranjem televizijskog programa 3. prosinca 2018. od 00:00 sati te televizijski program ne smije emitirati do 3. prosinca 2018. do 23:59 sati.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće je vlastitim opažanjem te po prijavama građana utvrdilo kako je više nakladnika televizije emitiralo emisiju »Bujica«, a koja je izvorno emitirana u programu Z1 televizije 5. studenoga 2018. u terminu od 20:05:16 do 21:03:25 h.

Vijeće je predmet detaljno analiziralo i raspravilo te donijelo odluku na svojoj sjednici broj 43-18 od 26. studenoga 2018. U dokaznom postupku izvedeni su dokazi pregledavanjem snimke programa nakladnika Z1 televizija d.o.o., emisija Bujica emitirana 5. studenoga 2018., pregledana je analitička dokumentacija o provedenom nadzoru, u spis predmeta je uloženo i pročitano očitovanje nakladnika.

Nije sporno da je riječ o emisiji koja se bavi temom od javnog interesa tako što tematizira političke, sigurnosne i druge aspekte migrantske krize koja zaokuplja javnost Republike Hrvatske i svijeta, te traje već nekoliko godina. Emisiju je najavom otvorio voditelj i urednik emisije te je nastavljena uvodnim prilogom novinarke a potom je uslijedio razgovor s gostima, Zoranom Grgićem i Franom Čirkom.

Dva dijela emisije posebno su sporna. Prilog pod naslovom »Ispovijest T. L. – Zagrepčanke, žrtve migrantske pljačke« posvećen je njezinom svjedočenju o tome kako je policija nemoćna u sprečavanju i otkrivanju počinitelja kaznenih djela koje čine migranti. Između ostalog, u prilogu gđa Lazić, nakon što navodi da je »policija u svemu tome nemoćna… kaže i »Ne daj bože da ih netko ne istuče ili nešto. Mislim... što bi po meni trebalo radit do iznemoglosti, dok valjda ne prekinu…«.

Takva izjava zagovara netrpeljivost prema čitavoj skupini ljudi (migrantima), poziva druge na mržnju i nasilje prema migrantima kao identitetski određenoj skupini.

Nadalje, gost u studiju izražava se o migrantima kao bolesnoj skupini, zaraženoj teškim i prenosivim zaraznim bolestima (AIDS, hepatitis, tuberkuloza), čime se u gledateljstvu može stvoriti privid zdravstvene opasnosti koja prijeti, dodatno i zbog toga jer se te bolesti namjerno šire od strane migranata. Od takve mrzilačke izjave se voditelj i urednik ne ograđuje, osim što ju ocjenjuje »malo radikalnom«, a što se ne može ocijeniti kao primjereno upozorenje gostu da je takav govor nedopušten i neprimjeren.

Razmatrani su i ponašanje i izjave voditelja emisije koji u uvodu emisije konstatira da je riječ o »tim divljacima koji su došli s Istoka i koji siluju«, čime sam usmjerava diskurs emisije i potiče na mrzilački, diskriminatorni i omalovažavajući diskurs prema migrantima.

Vijeće je nesporno utvrdilo kako je emitiranje emisije »Bujica« došlo do kršenja odredbe članka 12. st. 2. Zakona o elektroničkim medijima kojom je propisano kako u audio i/ili audiovizualnim medijskim uslugama nije dopušteno poticati, pogodovati poticanju i širiti mržnju ili diskriminaciju na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije, te antisemitizam i ksenofobiju, ideje fašističkih, nacionalističkih, komunističkih i drugih totalitarnih režima.

Vijeće ukazuje kako voditeljsko ograđivanje ne može biti puko formalno sredstvo, koje se zloupotrebljava za nastavak neprimjerenog govora. Također, Vijeće ukazuje i da isprike nakladnika za vrijeme i nakon emitiranja spornih sadržaja ne mogu služiti kao podloga za izbjegavanje uredničke i zakonske odgovornosti, posebice kada se iste emisije repriziraju.

Otegotna okolnost je činjenica da je nakladnik spornu emisiju reprizirao 6. studenoga 2018. u terminu od 12:23:05 do 13:18:37 i 7. studenoga 2018. u terminu 05:46:20 – 06:44:26.

Odlučujući o izboru i vremenskom trajanju ove mjere, Vijeće ističe da ni u buduće neće tolerirati govor mržnje, jer sloboda izražavanja nije apsolutna vrijednost sama po sebi, već je zaštićena zakonskim propisima. Ustav Republike Hrvatske kaže da se »slobode i prava mogu ograničiti samo zakonom da bi se zaštitila sloboda i prava drugih ljudi, te pravni poredak, javni moral i zdravlje«.

Obzirom na navedeno, odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/18-05/0003

Urbroj: 567-06/07-18-01

Zagreb, 26. studenoga 2018.

Agencija za elektroničke medije
 Vijeće za elektroničke medije
 Predsjednik Vijeća
 Josip Popovac, v. r.